送胡帥
作者：黄彥平
朝代：宋

paragraphs: 征南下車再寒暑，比屋罷民手摩撫。
使渠安業不擾渠，恐負來時天上語。
漢官題名當家譜，向來諸公孰爲伍。
天下中庸有胡公，不畏彊禦陳仲舉。
年時丞相雙旌舉，南浦飛雲作霖雨。
文昌戎政念得人，誰令兩公歸接武。
周宣中興藉方虎，秦王學士開天府。
只今陛下更辛苦，要折遐衝付尊俎。
忍饑種麥未蓋土，軍民嗸嗸兩難處。
從容宫漏未遽移，亦及漁樵人物否。